- Hvis jeg ikke kan få dig, er der heller ikke andre, der skal have dig. Sådan sagde den 39-årige ifølge sin 43-årig ekskone, da han i aftes overfaldt hende med en brødkniv. Kvinden, der flyttede fra manden for tre uger siden, besøgte manden for at aflevere 500 kroner, som hun havde lånt. Manden tvang kvinden ned på gulvet og holdt en brødkniv mod hendes hals. Samtidig fortalte han, at han ville begå selvmord efter at have myrdet hende. Den 43-årige kvinde fik dog sparket sin eks i skridtet og slap fri. Manden blev senere anholdt på sin bopæl. I retten i Hjørring i dag forklarede manden, at han var påvirket af sprut, hash og nervepiller. Hans forsvarer, Gert Storkborg Jensen, mener, at sigtelsen for manddrab er skudt over målet, fordi kvinden ikke har pådraget sig skader på andet end den ene hånd.

Referat:
En 39-årig mand fra Brønderslev blev i dag varetægtsfængslet i 24 dage for drabsforsøg på sin ekskæreste.